তাঁকে ঘরে ঢুকতে দেখে সবাই নড়ে চড়ে বসলো। এ ধরণের আড্ডায় তিনি যে ভগ্নদূত বিশেষ তা তিনি বিলক্ষণ জানেন। শ্বশুরবাড়ির সঙ্গে কোনকালেই তাঁর তেমন গা ঘষাঘষি নেই। সর্বদাই একটা আপেক্ষিক উদাসীনতা ধরে রাখেন তিনি। এখনও দেঁতো হেসে পাশ কাটিয়ে নিজের ঘরে চলে এলেন। এক কাপ চা পেলে মন্দ হত না কিন্তু ঐ বারো ভূতের আড্ডার মাঝে গিয়ে বসতে ইচ্ছে করছে না। বরং আরামকেদারায় হাত পা ছড়িয়ে বসে বইয়ে ডুবে যাওয়া তাঁর কাছে অনেক বেশী লোভনীয়। প্রায় প্রতিদিনই সন্ধে্যবেলাটা পড়াশোনা নিয়েই থাকেন। বিনতা এই সময়টা বিভিন্ন সিরিয়ালের বিচিত্র সমস্যার চোরাধাঁধায় মশগুল হয়ে থাকে। দশটা নাগাদ পরিমিত আহার, সাড়ে দশটায় বাতি বন্ধ। এই তাঁর দীর্ঘদিনের দৈনন্দিন রুটিন। এখন কিন্তু সংসারের পালে উলটো হাওয়া। খাওয়া দাওয়া বসা শোওয়া সবই চলছে ছেলে-বৌ-এর জেটল্যাগের খেই ধরে।